**PREDKLADACIA SPRÁVA**

Podľa § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení zákona č. 399/2015 Z. z. predseda Národnej rady Slovenskej republiky požiadal vládu Slovenskej republiky o zaujatie stanoviska k návrhu poslancov Národnej rady Slovenskej republiky Petra POLLÁKA, Vladimíry MARCINKOVEJ, Ondreja DOSTÁLA, Jána HERÁKA a Romana FOLTINA na vydanie zákona, ktorým sa mení a dopĺňa zákon č. 138/2017 Z. z. o Fonde na podporu kultúry národnostných menšín a o zmene a doplnení niektorých zákonov v znení neskorších predpisov (tlač 507).

Ministerstvo kultúry Slovenskej republiky (ďalej len „ministerstvo kultúry“) k predloženému poslaneckému návrhu zákona uvádza:

**Všeobecne**

Cieľom predloženého návrhu zákona je zmena podmienok, ktoré musí splniť organizácia príslušnej národnostnej menšiny, aby bola oprávnená navrhovať svojho zástupcu, ktorý sa zúčastní na zhromaždení organizácií príslušnej národnostnej menšiny, na ktorom sa volia členovia jednotlivých odborných rád. Podmienkou účasti navrhnutého zástupcu na zhromaždení organizácií príslušnej národnostnej menšiny je zápis organizácie, ktorá ho navrhla v registri kultúrnych organizácií národnostných menšín.

Podľa súčasného stavu sa na zhromaždení organizácií príslušných národnostných menšín môžu zúčastniť zástupcovia organizácií národnostných menšín, ktorí sa prihlásia na výzvu riaditeľa Fondu na podporu kultúry národnostných menšín a spĺňajú zákonom určené podmienky, aj keď reálne nevykonávajú žiadne aktivity. Návrhom zákona sa docieli to, že svojho zástupcu na zhromaždenie organizácií príslušnej národnostnej menšiny bude oprávnená navrhnúť len organizácia spĺňajúca podmienky, zapísaná v registri kultúrnych organizácií národnostných menšín, ktorá vyvíja aktívnu činnosť v oblasti svojho pôsobenia.

**Stanovisko**

Ministerstvo kultúry uplatňuje k poslaneckému návrhu zákona tieto vecné pripomienky:

1. V čl. I bod 2 odporúčame navrhovaný § 6a ods. 1 písm. a) upraviť na znenie:

,,a) je nadáciou, neziskovou organizáciou poskytujúcou všeobecne prospešné služby, neinvestičným fondom alebo občianskym združením zapísaným v registri mimovládnych neziskových organizácií,9a)“.

V súvislosti s touto zmenou odporúčame vypustiť odkazy na poznámky pod čiarou 9b až 9e a text poznámky pod čiarou upraviť na znenie: ,,9a)  § 2 zákona č. 346/2018 Z. z. o registri mimovládnych neziskových organizácií a o zmene a doplnení niektorých zákonov.“.

Odôvodnenie: Úprava okruhu právnických osôb, ktoré môžu byť kultúrnou organizáciou národnostnej menšiny a zavedenie vhodnejšieho odkazu na register mimovládnych neziskových organizácií zriadený v súlade s § 2 zákona č. 346/2018 Z. z. o registri mimovládnych neziskových organizácií a o zmene a doplnení niektorých zákonov.

2. V čl. I bod 2 odporúčame v navrhovanom § 6b slová ,,sa podieľajú“ nahradiť slovami ,,sa môžu podieľať“ a súčasne odporúčame vložiť za písmeno c) písmená d) a e) v tomto znení:

„d) oblasť pôsobenia kultúrnej organizácie,

e) právna forma kultúrnej organizácie.“.

Odôvodnenie: Navrhovanou zmenou sa spresňuje, že kultúrne organizácie národnostných menšín zapísané v registri sa môžu podieľať na voľbe členov odborných rád, čo je aj účelom ich zápisu v registri. Rozširuje sa rozsah údajov, ktoré obsahuje register.

3. V čl. I odporúčame za novelizačný bod 4 vložiť nové novelizačné body 5 a 6, ktoré znejú:

,,5. V § 8 sa odsek 1 dopĺňa písmenom d), ktoré znie:

,,d) nie je ku dňu vymenovania v pracovnoprávnom vzťahu k fondu.“

6. V § 8 sa odsek 2 dopĺňa písmenom d), ktoré znie:

,,d) nie je ku dňu vymenovania v pracovnoprávnom vzťahu k fondu.““.

Nasledujúce novelizačné body odporúčame primerane prečíslovať.

Odôvodnenie:

Navrhovaným doplnením nového písmena d) do § 8 ods. 1 a 2 sa vylúči možnosť, aby bol za člena odbornej rady vymenovaný zamestnanec fondu.

7. Bod 7 odporúčame upraviť takto: „7. V § 23 ods. 2 sa slová „jedného roka“ nahrádzajú slovami „nevyhnutnej doby“.

Odôvodnenie: Zabezpečenie súladu navrhovaného ustanovenia s čl. 6 ods. 3 všeobecného nariadenia o ochrane údajov, ktorý ustanovuje základné požiadavky na kvalitu právneho predpisu upravujúceho spracovateľské operácie. Jednou z týchto požiadaviek je aj určenie doby trvania spracúvania alebo aspoň stanovenie kritérií pre jej určenie.

8. Žiadame vyznačiť pozitívny vplyv na informatizáciu spoločnosti a zároveň vypracovať analýzu vplyvov na informatizáciu spoločnosti.

Odôvodnenie: Predkladateľ uvádza, že materiál nemá vplyv na informatizáciu spoločnosti. Vzhľadom na to, že sa prekladaným návrhom zavádza nový register /informačný systém/, evidencia kultúrnych organizácií vedená v elektronickej podobe, bude sa v tomto prípade jednať o vplyv na informatizáciu spoločnosti. V nadväznosti na uvedené je potrebné vyznačiť pozitívny vplyv na informatizáciu spoločnosti a taktiež vypracovať analýzu vplyvov na informatizáciu spoločnosti.

Ministerstvo kultúry uplatňuje k poslaneckému návrhu zákona tieto legislatívno-technické pripomienky:

1. V čl. I bod 2 odporúčame upraviť úvodnú vetu takto: „Za § 6 sa vkladajú § 6a až 6c, ktoré vrátane nadpisov a nadpisu nad § 6a znejú:“.

Odôvodnenie: Spresnenie.

1. V čl. I bod 2 opdorúčame v § 6a ods. 1 písm. b) nahradiť slová „b) alebo c)“ slovami „písm. b) alebo písm. c)“.

Odôvodnenie: Legislatívno-technická pripomienka.

1. V čl. I bod 2 odporúčame v § 6c zjednotiť používané pojmy „zápis“ a zápis do registra“. Táto pripomienka platí pre celý text návrhu.

Odôvodnenie: Legislatívno-technická pripomienka.

1. V čl. I bod 2 odporúčame v § 6c ods. 9 nahradiť slová „jeho platnosti“ slovami „platnosti zápisu v registri“.

Odôvodnenie: Legislatívno-technická pripomienka.

1. V čl. I odporúčame upraviť bod 3 takto: „3. V § 7 ods. 5 až 7, ods. 9, ods. 10 a 12 sa pred slovo „organizácií“ vkladá slovo „kultúrnych“.“.

Odôvodnenie: Legislatívno-technická pripomienka.

1. V čl. I bod 4 odporúčame v § 7 ods. 8 písmeno b) upraviť takto: „b) národnostnú menšinu, ku ktorej patria,“ a v § 7 ods. 8 písm. c) vypustiť slová „že potvrdzujú svoj“.

Odôvodnenie: Legislatívno-technická pripomienka.

**Záver**

Po zohľadnení vyššie uvedených pripomienok odporúča ministerstvo kultúry vláde Slovenskej republiky vysloviť **súhlas** s návrhom poslancov Národnej rady Slovenskej republiky Petra POLLÁKA, Vladimíry MARCINKOVEJ, Ondreja DOSTÁLA, Jána HERÁKA a Romana FOLTINA na vydanie zákona, ktorým sa mení a dopĺňa zákon č. 138/2017 Z. z. o Fonde na podporu kultúry národnostných menšín a o zmene a doplnení niektorých zákonov v znení neskorších predpisov (tlač 507).